በሴቶች ፕሪሚየር ሊግ ንግድ ባንክ ወደ አሸናፊነት ተመልሷል
ዛሬ በተደረጉ ኢትዮጵያ ሴቶች ማእከላዊ ሰሜን ዞን 2ኛ ሳምንት ጨዋታዎች ኢትዮጵያ ንግድ ባንክ እና ቅድስተ ማርያም ውድድር ዘመናቸውን የመጀመርያ ድል አሳክተዋል፡፡በ9፡00 ዳሽን ቢራን ያስተናገደው የኢትዮጵያ ንግድ ባንክ 2-0 አሸንፏል፡፡ ለባንክ ሁለቱን የድል ግቦች ከመረብ ሳረፉት ሽታዬ ሲሳይ በ24ኛው እና ረሒማ ዘርጋ በ54ኛው ደቂቃ ናቸው፡፡ በመክፈቻው በደደቢት 2-1 የተረታው የአምናው ቻምፒዮን ንግድ ባንክ ወደ አሸናፊነት ተመልሷል፡፡በ11፡30 የተጀመረው የኤሌክትሪክ እና ቅድስተ ማርያም ጨዋታ በቅድስተ ማርያም 5-2 አሸናፊነት ተጠናቋል፡፡ ሀት-ትሪክ የሰራችው መዲና አወል ጎልታ በወጣችበት ጨዋታ ቅድስተ ማርያሞች ተመልካቹን ያስገረመ ድንቅ እንቅስቃሴ አሳይተዋል፡፡ኤሌክትሪኮች በፅዮን ፈየራ 11ኛው ደቂቃ እና በአይናለም ጸጋዬ የ30ኛ ደቂቃ የፍፁም ቅጣት ምት ግብ 2-0 መምራት ቢችሉም ዮርዳኖስ በርሄ እና መዲና አወል በ39 እና 41ኛ ደቂቃዎች ባስቆጠሯቸው ግቦች 2-2 በሆነ ውጠቴት ወደ መልበሻ ክፍል አምርተዋል፡፡ከእረፍት መልስ ሙሉ የጨዋታ ብልጫ ያሳዩት ቅድስተ ማርያሞች ተጨማሪ ሶስት ግቦች በመዲና አወል (70 እና 88ኛው ደቂቃ) እና እየሩሳሌም በነበሩ (76) አስቆጥረው ጨዋታው 5-2 ተጠናቋል፡፡የደረጃ ሰንጠረዡን ደደቢት እና መከላከያ በ6 ነጥቦች ሲመሩ ንግድ ባንክ ፣ ቅድስተ ማርያም ፣ ዳሽን ቢራ ፣ ልደታ እና ኢትዮጵያ ቡና በ3 ነጥቦች ይዘዋል፡፡ እቴጌ እና ኤሌክትሪክ ደግሞ ሁለቱንም ቸዋታ የተሸነፉ ቡድኖች ናቸው፡፡የከፍተኛ ግብ አግቢነቱን የቅድስተ ማርያሟ መዲና አወል በ5 ግቦች ስትመራ የቅዱስ ጊዮርጊሶቹ ሔለን ሰይፉ እና ትመር ጠንክር በ2 ግቦች ይከተላሉ፡፡  